ব্রাঞ্চ হুইলার উইলিয়াম

ব্লাঞ্চ হুইলার উইলিয়ামস (৯ জানুয়ারি ১৮৭০ – ৯ ডিসেম্বর ১৯৩৬) একজন প্রত্নতত্ত্ববিদ ও শিক্ষিকা ছিলেন।
তিনি ইরাপেট্রার ইস্তমাস-তে তার কাজ এবং সহকর্মী হ্যারিয়েট বয়েড হ্যাওয়েসের সাথে গৌরনিয়ায় তাঁর আবিষ্কারের জন্য সর্বাধিক পরিচিত। তিনি স্মিথ কলেজ থেকে প্রশিক্ষণ নেন; এবং ১৯০০ ও ১৯০১ সালে ক্রিটের প্রত্নতাত্ত্বিক খননকাজ শুরু করার আগ পর্যন্ত তার খালার প্রিপারেটরি স্কুলে শিক্ষকতা করেছিলেন।
১৯০৪ সালে উইলিয়ামস বিয়ে করেছিলেন। বিয়ের পরে তিনি প্রত্নতত্ত্ব খনন কাজে অংশগ্রহণ করেননি। ১৯০৮ সালের একটি প্রকাশনায় অবদান রাখেন। তিনি তার খালার একটি জীবনী লিখেছিলেন এবং তার স্বামীর ভ্রমণ বইতে সাহায্য করেছিলেন।
১৮৭০ খ্রিষ্টাব্দে ৯ জানুয়ারি মার্কিন যুক্তরাষ্ট্রের ম্যাসাচুসেটস অঙ্গরাজ্যের মিডলসেক্স কাউন্টি অন্তর্গত কনকর্ড শহরের জন্মগ্রহণ করেন ব্লাঞ্চ হুইলার উইলিয়ামস । তার জন্ম নাম ছিল ব্লাঞ্চ এমিলি হুইলার। তার পূর্বপুরুষদের মধ্যে রয়েছেন প্লিমাউথ কলোনির পিলগ্রিমরা এবং প্রারম্ভিক নিউ ইংল্যান্ডের ঔপনিবেশিকরা। শৈশবে তিনি তার দাদি সাথে ঘনিষ্ঠভাবে যুক্ত ছিলেন , তিনি উইলিয়ামসকে রালফ ওয়াল্ডো এমারসন, হেনরি ডেভিড থরো এবং এমোস ব্রনসন অ্যালকট -এর মতো প্রখ্যাত বুদ্ধিজীবীদের সঙ্গে পরিচয় করে দিয়েছিলেন।
উইলিয়ামস ১৮৯২ সালে স্মিথ কলেজ থেকে স্নাতক হন । যেখানে তিনি প্রাচীন শিল্প, প্রত্নতত্ত্ব, গ্রিক, লাতিন, অঙ্কন ও চিত্রকলা অধ্যয়ন করেন। সেখানে তিনি হ্যারিয়েট বয়েড-এর সাথে বন্ধুত্ব গড়ে তোলেন ; যিনি পরবর্তীতে প্রত্নতত্ত্বের তার ঘনিষ্ঠ সহকর্মী হন।
উইলিয়ামস পরের এক দশক ধরে প্রভিডেন্সের তার খালার প্রস্তুতিমূলক স্কুলে লাতিন, গ্রিক ও ইংরেজি পড়াতেন। তিনি ছাত্রীদের নিয়ে ইউরোপ ভ্রমণ করতেন এবং একাধিক স্যাবাটিকাল নেন। ১৮৯৮-১৮৯৯ সালে তিনি বয়েড ও আরেক স্মিথ স্নাতকের সাথে গ্রিস ও ইতালি ভ্রমণ করেন।
পরের বছর, বয়েডের কাভুসিতে একটি অক্ষত ব্রোঞ্জ যুগের মধুচক্রাকার সমাধি আবিষ্কার এবং আর্কিওলজিক্যাল ইনস্টিটিউট অফ অ্যামেরিকা-তে উপস্থাপনার পরিপ্রেক্ষিতে আমেরিকান এক্সপ্লোরেশন সোসাইটি ১৯০১ ও ১৯০৩ সালে তার খননকাজে অর্থায়ন করে। উইলিয়ামস ১৯০১ সালের অভিযানে যোগ দেন, যেখানে ক্নোসোস ও ফেস্টোস-এ পাওয়া প্রাসাদের প্রতিদ্বন্দ্বী খুঁজতে কাভুসি ছেড়ে পূর্ব অ্যাভগো-র দিকে যাত্রা করা হয়। তাদের প্রশিক্ষণ অনুযায়ী, বয়েড পরীক্ষামূলক গর্ত ও পরিমাপের কাজ করতেন, আর উইলিয়ামস মানচিত্র ও আবিষ্কারগুলো এঁকেছিলেন। বসন্তের বৃষ্টিতে খননকাজ বিলম্বিত হয় এবং শেষ পর্যন্ত নির্বিঘ্নে শেষ হয়। এক স্থানীয় কৃষকের তথ্যের ভিত্তিতে তারা গৌরনিয়াতে খনন শুরু করে এবং একটি প্রাচীন মিনোয়ান কমপ্লেক্স আবিষ্কার করে। সেখানে মাটির পাত্রের টুকরা ও ব্রোঞ্জের নিদর্শন পাওয়ার পর ঘরের দেয়াল ও পাথরবাঁধানো রাস্তার মতো স্থাপত্য সামগ্রী পাওয়া যায়। তারা আমেরিকান এক্সপ্লোরেশন সোসাইটিকে এই আবিষ্কারের কথা জানালে এক সপ্তাহের মধ্যে কর্মীর সংখ্যা ৪০ থেকে বেড়ে ১১০ হয়, যা বয়েডের তত্ত্বাবধানে খননকাজের জটিলতা বাড়ায়। শত শত নিদর্শন পাওয়া যায় এবং উইলিয়ামস গুরুত্বপূর্ণ আবিষ্কারগুলোর চিত্র অঙ্কন করেন, সাধারণত মৃৎপাত্রের। প্রত্নতত্ত্বের অগ্রগতিতে এই ঘটনা তার জন্য অত্যন্ত তাৎপর্যপূর্ণ ছিল, তিনি প্রায়ই তার ছাত্রীদের কাছে খননকাজ সম্পর্কে চিঠি লিখতেন। এটি তার খননকাজের একমাত্র বছর হয়ে থাকে, কারণ পরবর্তী কাজ দুই বছর পিছিয়ে যায় এবং উইলিয়ামস বয়েডের সাথে ফিরে যেতে অসমর্থ হন। কয়েক বছর পর খননকাজ শেষ হয় যখন শহরে ৬০টির বেশি ঘর, একটি কেন্দ্রীয় চত্বর ও একটি ছোট প্রাসাদ আবিষ্কৃত হয়।
উইলিয়ামস গৌরনিয়া সম্পর্কিত মনোগ্রাফের পরিশিষ্ট লিখেন। তার অংশে মিনোয়ান ধর্মে প্রকৃতি দেবীর গুরুত্ব নিয়ে আলোচনা করা হয়। মিনোয়ান ক্রিটে নারী দেবতাদের ভূমিকা এই স্থানের প্রতি আগ্রহের কেন্দ্রবিন্দু ছিল, এবং উইলিয়ামস গৌরনিয়ার পাহাড়ের চূড়ায় একটি মন্দিরে পাওয়া মাটির নারী মূর্তি সম্পর্কে লিখেন। তিনি প্রস্তাব করেন যে প্রকৃতি দেবী ও মিনোয়ান নারীরা সংস্কৃতিতে উচ্চ সামাজিক মর্যাদা ভোগ করতেন, এবং এই দাবিকে সমর্থন করতে জেন এলেন হ্যারিসন-এর রেফারেন্স ব্যবহার করেন। তার অবদানে পাথরের পাত্র ও সিলমোহরও অন্তর্ভুক্ত ছিল। ১৯০৮ সালের বইটি প্রত্নতত্ত্ব সম্প্রদায় দ্বারা প্রশংসিত হয়।
১৯০৪ সালে উইলিয়ামস বোস্টনের প্রাচ্য কার্পেট আমদানিকারক এমিল ফ্রান্সিস উইলিয়ামসকে বিয়ে করেন। তার স্বামী চীনা পোরসেলিন সংগ্রহ করতেন এবং একজন অপেশাদার উদ্ভিদবিদ ছিলেন। তিনি হুইলার স্কুলের চাকরি ছেড়ে দেন এবং ক্রিটে কাজ করা বয়েডের সাথে চিঠিপত্র বজায় রাখেন। গৌরনিয়া অভিযানের পর তিনি প্রত্নতত্ত্বে ফিরে না গেলেও পরবর্তীতে স্বামীর ফরাসি ভ্রমণ বইয়ে সাহায্য করেন এবং তার খালার জীবনী লেখেন। ১৯৩৬ সালের ৯ ডিসেম্বর কেমব্রিজ, ম্যাসাচুসেটসে তার মৃত্যু হয়। তার কোনো সন্তান ছিল না। তার মৃত্যুর পর স্মিথ কলেজ তার সম্পত্তি থেকে বেশ কয়েক ডজন জিনিস পায়, যার বেশিরভাগই চীন ও কোরিয়া থেকে আসা ব্রোঞ্জ ও পোরসেলিন। কিছু নিদর্শন ফগ আর্ট মিউজিয়াম ও মিউজিয়াম অফ ফাইন আর্টস, বস্টন-এ প্রদর্শিত হয়েছিল, এবং উইলার্সের দান করার পর ১৯৩৭ সালের শেষের দিকে স্মিথের আর্ট গ্যালারিতে প্রদর্শিত হয়।